Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 16. melléklet a 31/2010. (V. 13.) EüM rendelethez
Paragraph Index: 637

3. Diagnosztika 3.1. Az ásványi csonttömeg densitometriás módszerekkel pontosan megmérhető. A mért csontsűrűséget (BMD, bone mineral density, g/cm2) az egészséges fiatalok átlagértékéhez, a csúcs-csonttömeghez (PBM, peak bone mass) hasonlítjuk, és a különbséget a fiatal populáció normálértékének szórásában (SD) fejezzük ki: ez a T-score. A törési kockázat felmérésére a T-score meghatározása a csontok ásványianyag tartalmának fotonabszorpciós vizsgálatával történik. Az osteoporosis diagnózis felállításának alapvető feltétele a T-score érték meghatározása; azoknál jelenthetjük ki, akiknek a standard deviációja -2,5, vagy annál nagyobb mértékben csökkent a csontsűrűsége. Az Egészségügyi Világszervezet ajánlása szerint az alábbi diagnosztikus kategóriákat állíthatjuk fel a T-score értéke alapján: 3.1.1. T-score nagyobb, mint -1,0 SD = egészséges csontozat 3.1.2. T-score -1,0 és -2,5 SD közötti = osteopenia 3.1.3. T-score kisebb, mint -2,5 SD = osteoporosis 3.1.4. T-score kisebb, mint -2,5 SD és legalább egy osteoporosis miatti csonttörés = súlyos osteoporosis 3.2. A csontsűrűség mérése osteoporosis esetén a jelenlegi finanszírozási szabályok szerint 3570C Csontsűrűség mérése törzscsontokon (törzsi csontok ásványianyag tartalmának fotonabsorptiós meghatározása) OENO kóddal jelenthető. 3.3. A vizsgálat osteoporosis esetén 12 havonta egyszer számolható el -2,5 vagy kisebb (rosszabb) T-score érték melletti specifikus törés prevenciós gyógyszeres kezelés esetén.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes